La date dai 3 di Avrîl…e torne ducj i agns. E cun chê al torne ancje il moment di fâ fieste pe Patrie dal Friûl.
In cont di cheste zornade e de sô impuartance pal Friûl, pe sô storie e ancjemò di plui pal so avignî, o vevin scrit za l’an passât.
Nus somee che chês stessis riflessions a ledin ben ancje chest an. Anzit, salacor a son ancjemò plui impuartantis e atuâls.
Us invidìn a leilis o a tornâ a leilis. Cun dut achel, i tignìn a marcâ daurman un aspiet: la “Fieste de Patrie” no je – e no à di jessi – ni nostalgjie ni mitologjie. Ni pal “Friûl in Friûl”, ni pal Friûl che al è pal Mont.
Par chest o segnalìn cualchi iniziative di chês che si davuelzin ator pal Friûl e no dome par cheste ricorence, memoreade no dome cjalant ae storie ma soredut cuntune prospetive di atualitât e di avignî.
Cheste vision dinamiche e positive si le cjate in particolâr tal program inmaneât de bande dal Comun di Udin, a tacâ dal apontament dai 3 di Avrîl, a 3 dopodimisdì, li de Biblioteche civiche “V. Joppi”, là che si davuelç une taule taronde dal titul Friûl 2014. Datis, Storiis, Simbui, Visions .
Cemût che si pues lei ancje achì e achì, e vignarà fate indenant une riflession cun plui vôs: une ocasion par cognossi e ricognossi lis lidrîs de specificitât, de unitât e de unitarietât teritoriâl dal Friûl, dutun cun chês de sô specifiche pluralitât linguistiche e culturâl e in cheste suaze de specificitât e de unitarietât de lenghe furlane, e par cjapâ cussience che chês a son lis fondis de esistence e de vivarositât dal Friûl. Altris iniziativisi inmaneadis de bande dal Comun di Udin a laran inendant fintremai ai 30 di Avrîl.
Un cuadri des tantis iniziativis metudis adun ator pal Friûl pe “Fieste de Patrie” si cjate ancje tal sît internet de Provincie di Udin.
Une maniere par restâ inzornâts su ce che si fâs in chescj dîs pe Fieste de Patrie dal Friûl e par tirâ dongje informazions e elements di cognossince e riflession su chescj argoments e je chê di lâ sul sît di Radio Onde Furlane, là che si puedin scoltâ i files audio des trasmissions dedicadis a chest inovâl e a chescj apontaments.
Altris segnalazions si cjatis su lis pagjinis Facebook de ARLeF (Agjenzie Regjonâl pe Lenghe Furlane) e dal mensîl La Patrie dal Friûl.
Par cui che al volès fâ ancjemò cualchi aprofondiment, o segnalìn ancjemò i riferiments za indicâts l’an passât e dongje di chei ancjemò chescj articui cjatâts in rêt:
3 di Avrîl. Sino acuilis o poleçs?
3 di Avrîl, Fieste de Patrie: un Friûl di incuintri e confront
3 di Avrîl, un Friûl diferent che al cjale indenant
Par cui che al vîf in Friûl e pai furlans pal mont l’auguri al è compagn:
Buine Fieste dal Friûl!
Buine Fieste de Patrie: une Patrie che no à etichetis, che no je ni “piçule” ni “extralarge”.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn